VideovervaardigerMaroela Media het ’n pos beskikbaar vir ’n gekwalifiseerde en ervare videovervaardiger. Hierdie is ’n permanente pos en is by Maroela Media se kantore op die Voortrekkermonumentterrein in Groenkloof gebaseer. Die rol van die videovervaardiger is om dinamiese multimediaprojekte aan te pak met die doel om die Afrikaanse gemeenskap op hoogte van nuus en aktuele sake te hou. Om vir die pos in aanmerking te kom, benodig jy ’n tersiêre kwalifikasie in film, media of joernalistiek sowel as een tot twee jaar ondervinding in die skiet en vervaardiging van video’s. Die pos is vir ’n videovervaardiger wat kamerawerk sowel as redigering kan doen. Die persoon sal kamera-opnames en -insetsels verfilm en redigeer. Die persoon wat vir hierdie pos aansoek doen moet goed vertroud wees met die Adobe-redigeringpakket, asook met verskeie kameras, lense, klank en beligting. Die vaardigheid om klank te redigeer sal beslis tot die kandidaat se voordeel strek. Die persoon moet ook sorgvuldige instruksies kan volg en beeldmateriaal verfilm om video’s te vervaardig wat goed belyn is met Maroela Media se waardes en kommunikasiedoelwitte. Die persoon sal verskeie video’s in die veld of by Maroela Media se ateljee moet verfilm en sal verantwoordelik wees vir die toerusting van produksies wat vervaardig word. Die kandidaat moet ’n konsep kan neem en dit van begin tot einde lewer sodat dit aan die voorafbepaalde vereistes voldoen. Die sleutelvaardighede waaroor die suksesvolle kandidaat moet beskik, is ondervinding in die bogenoemde rekenaarprogramme; kennis oor kameratoerusting; hardwerkendheid; ŉ gesonde belangstelling in nuus; die gewilligheid om nuwe projekte aan te pak; asook die vermoë om in ’n span te werk en opdragte teen streng spertye uit te voer. Die persoon moet ’n geldige rybewys hê en onder druk kan werk. Indien jy in dié profiel pas, stuur asseblief voor of op 14 Februarie 2023 ’n Afrikaanse weergawe van jou CV (geen sertifikate nie) aan Hester Botha by [email protected]. Indien jy nie binne drie weke ná die sluitingsdatum terugvoer ontvang nie, kan jy aanvaar dat ander kandidate vir die pos oorweeg is.